## Zakon o izmjenama i dopunama Zakona o Financijskoj policiji

### NN 55/2011 (18.5.2011.), Zakon o izmjenama i dopunama Zakona o Financijskoj policiji

HRVATSKI SABOR

1206

Na temelju članka 89. Ustava Republike Hrvatske, donosim

ODLUKU

O PROGLAŠENJU ZAKONA O IZMJENAMA I DOPUNAMA ZAKONA O FINANCIJSKOJ POLICIJI

Proglašavam Zakon o izmjenama i dopunama Zakona o Financijskoj policiji, koji je Hrvatski sabor donio na sjednici 6. svibnja 2011. godine.

Klasa: 011-01/11-01/93

Urbroj: 71-05-03/1-11-2

Zagreb, 10. svibnja 2011.

Predsjednik
Republike Hrvatske
prof. dr. sc. Ivo Josipović, v. r.

ZAKON

O IZMJENAMA I DOPUNAMA ZAKONA O FINANCIJSKOJ POLICIJI

Članak 1.

U Zakonu o Financijskoj policiji (»Narodne novine«, br. 177/04.) članak 5. mijenja se i glasi:

»(1) Financijska policija provodi financijski nadzor zakonitosti, pravilnosti i pravodobnosti obračuna, prijava i uplata proračunskih prihoda i naknada propisanih posebnim zakonima.

(2) U okviru djelokruga propisanog stavkom 1. ovoga članka Financijska policija naročito nadzire:

1. proizvodnju i promet trošarinskih proizvoda, obračunavanje i plaćanje trošarina, knjigovodstveno i računovodstveno praćenje proizvodnje i prometa trošarinskih proizvoda te njihovo namjensko korištenje,

2. proizvodnju i promet proizvoda koji se oporezuju posebnim porezima, obračunavanje i plaćanje posebnih poreza, knjigovodstveno i računovodstveno praćenje proizvodnje i prometa tih proizvoda,

3. obračunavanje i plaćanje doprinosa za financiranje obveznih osiguranja,

4. izvršavanje obveza prema proračunu preuzetih ugovorom o koncesiji, ugovorom o zakupu ili drugim aktom na temelju kojega se koristi neko javno dobro.

(3) Pored poslova iz stavka 1. i 2. ovoga članka Financijska policija provodi i:

1. dokazne radnje povjerene od strane državnog odvjetništva sukladno Zakonu o kaznenom postupku,

2. postupke vezane uz otkrivanje međunarodnih poreznih i financijskih prijevara, prijevara unutar Europske unije, a naročito kružnih prijevara te prijevara na štetu proračuna i fondova Europske unije.«.

Članak 2.

U članku 7. stavku 1. riječi: »s položajem pomoćnika ministra« brišu se.

Članak 3.

U članku 9. točki 4. riječi: »doprinosa za obvezno osiguranje zamjenjuju se riječima: »doprinosa za financiranje obveznih osiguranja«.

U točki 5. riječi: »zahtjeva za pokretanje prekršajnih postupaka« zamjenjuju se riječima: »optužnih prijedloga«.

Članak 4.

Članak 10. mijenja se i glasi:

»(1) Financijska policija za postupanja u upravnim stvarima primjenjuje Zakon o općem upravnom postupku.

(2) Za pojedina pitanja postupka koja su specifična u upravnom području poreza primjenjuju se odredbe Općeg poreznog zakona.«.

Članak 5.

Članak 11. mijenja se i glasi:

»(1) U otkrivanju kaznenih djela iz članka 5. ovoga Zakona i podnošenju kaznenih prijava ovlašteni službenici Financijske policije postupaju sukladno odredbama ovoga Zakona, Zakona o kaznenom postupku i Zakona o odgovornosti pravnih osoba za kaznena djela.

(2) Podnošenje optužnih prijedloga za počinjene prekršaje ovlašteni službenici Financijske policije provode na temelju ovoga Zakona, posebnih zakona koji uređuju pojedinu vrstu proračunskog prihoda, drugih posebnih zakona te Prekršajnog zakona.«.

Članak 6.

Članak 13. mijenja se i glasi:

»Nadzor proizvodnje i prometa trošarinskih proizvoda i proizvoda koji se oporezuju posebnim porezima, nadzor obračunavanja i plaćanja trošarina i posebnih poreza te knjigovodstvenog i računovodstvenog praćenja proizvodnje i prometa tih proizvoda, može se provoditi kontinuirano kroz porezna razdoblja.«.

Članak 7.

Članak 16. mijenja se i glasi:

»(1) Ovlašteni službenik Financijske policije na temelju nepravilnosti utvrđenih tijekom financijskog nadzora podnosi optužni prijedlog, kaznenu prijavu, izdaje naredbu o privremenom ograničenju ili privremenoj zabrani obavljanja djelatnosti te poduzima i druge mjere s ciljem otklanjanja utvrđenih nepravilnosti.

(2) Optužni prijedlog iz stavka 1. ovoga članka ovlašteni službenik Financijske policije podnosi nadležnoj ustrojstvenoj jedinici Ministarstva financija, odnosno nadležnom prekršajnom sudu.«.

Članak 8.

U članku 18. stavku 5. riječ: »Konačno« briše se.

Članak 9.

U članku 20. stavku 2. iza riječi: »mjesto« dodaje se riječ: »ravnatelja«.

Članak 10.

U članku 22. točki 8. iza riječi: »opravdala« umjesto točke stavlja se zarez i dodaje točka 9. koja glasi:

»9. poduzimati i druge radnje i postupke propisane posebnim zakonima, u cilju prikupljanja podataka i dokaza što mogu poslužiti u svrhu otkrivanja kaznenih djela.«.

Članak 11.

Članak 23. mijenja se i glasi:

»Ovlašteni službenik Financijske policije može naredbom privremeno ograničiti ili privremeno zabraniti obavljanje djelatnosti pečaćenjem pogona, dijela pogona, postrojenja, opreme ili prostorija, odnosno na drugi pogodan način, na temelju posebnih zakona čija je primjena predmet financijskog nadzora, a u postupku propisanim Prekršajnim zakonom, u slučajevima ako proračunski obveznik:

1. obavlja djelatnost za koju nije registriran, ne posjeduje obrtnicu ili drugo odobrenje za rad ili koncesiju nadležnog tijela,

2. ne posjeduje ili odbije dati na uvid dokumentaciju o primljenim i isporučenim dobrima, uslugama ili pravima,

3. ne obračunava, netočno obračunava ili ne uplaćuje proračunske prihode u skladu sa zakonom, ugovorom o koncesiji, ugovorom o zakupu, ugovorom o najmu ili drugim aktom na temelju kojega koristi javna dobra,

4. za isporučena dobra i obavljene usluge ne izda račun,

5. u Jedinstvenom registru računa sukladno Zakonu o provedbi ovrhe na novčanim sredstvima ima oznaku blokade računa, odnosno zabranu raspolaganja oročenim novčanim sredstvima po osnovi neplaćenih proračunskih prihoda, gotov novac koji je primio obavljajući registriranu djelatnost ne položi na račun u banci,

6. postupajući protivno odredbama Zakona o porezu na dodanu vrijednost izda račun, a ne isporuči dobra ili ne obavi zaračunatu uslugu,

7. postupajući protivno odredbama Zakona o porezu na dodanu vrijednost kao primatelj računa u svojim poslovnim knjigama evidentira račun po kojemu nije primio zaračunana dobra ili usluge i taj račun uključi u obračun poreza na dodanu vrijednost u prijavi podnesenoj Poreznoj upravi.

Članak 12.

Ovaj Zakon stupa na snagu osmoga dana od dana objave u »Narodnim novinama«.

Klasa: 470-05/11-01/01

Zagreb, 6. svibnja 2011.

HRVATSKI SABOR

Predsjednik
Hrvatskoga sabora
Luka Bebić, v. r.

Zakon, NN 55/2011-1206